b'\n_START_ARTICLE_\nT\xc3\xa0mesi\n_START_SECTION_\nEl nom\n_START_PARAGRAPH_\nL\'origen i significat del seu nom \xc3\xa9s un misteri. Els romans l\'anomenaven Tamesis i s\'ha dit, sobretot durant l\'\xc3\xa8poca victoriana, que est\xc3\xa0 format per la uni\xc3\xb3 de les paraules Thame i Isis, ja que aquest riu abans de trobar-se amb les aig\xc3\xbces del riu Thame se l\'anomena Isis; per\xc3\xb2 aquesta afirmaci\xc3\xb3 no t\xc3\xa9 prou fonament si es t\xc3\xa9 en compte que nom\xc3\xa9s consta que se li hagi dit Isis des de fa mil tres-cents anys. _NEWLINE_Algunes etimologistes proposen un origen indoeuropeu, per exemple derivat de la paraula en s\xc3\xa0nscrit tamasa, que vol dir \xc2\xabaig\xc3\xbces fosques\xc2\xbb, per\xc3\xb2 aquesta teoria queda descartada per la llunyania. La teoria m\xc3\xa9s probable \xc3\xa9s que els celtes britons l\'anomenaven Tems i amb la llatinitzaci\xc3\xb3 que allarga la paraula fins a esdevenir Tamesis, se li han buscat explicacions equivocades. Despr\xc3\xa9s els escriptors anglosaxons, seguint les normes del moment la van transformar primer en Thamys i despr\xc3\xa9s en Thames, el nom en angl\xc3\xa8s actual. Tant la forma antiga Thamy, com la moderna es pronuncien /te\xc9\xaams/ i, de vegades es confon amb el seu afluent, el riu Thame.\n_START_SECTION_\nRecorregut\n_START_PARAGRAPH_\nEs diu que el T\xc3\xa0mesi neix en un indret anomenat El Cap del T\xc3\xa0mesi, a 1,2 km de Kemble, a la regi\xc3\xb3 dels Cotswolds. Per\xc3\xb2 tamb\xc3\xa9 un llogaret anomenat Seven Springs (set fonts), on neix el riu Churn, el primer afluent del T\xc3\xa0mesi, \xc3\xa9s de vegades esmentat com l\'origen del T\xc3\xa0mesi. Les fonts que nodreixen el Churn brollen tot l\'any mentre que la de Kemble \xc3\xa9s estacional i pr\xc3\xa0cticament nom\xc3\xa9s brolla a l\'hivern. Si s\'accepta Seven Springs com a naixement llavors el T\xc3\xa0mesi fa 369 km i supera en aquest aspecte al riu Severn._NEWLINE_El T\xc3\xa0mesi passa per les seg\xc3\xbcents localitats: Ashton Keynes, Cricklade, Lechlade, Oxford, Abingdon, Wallingford, Goring-on-Thames, Streatley, Pangbourne, Whitchurch-on-Thames, Reading, Wargrave, Henley-on-Thames, Marlow, Maidenhead, Windsor, Eton, Staines-upon-Thames, Egham, Chertsey, Shepperton, Weybridge, Sunbury-on-Thames, Walton-on-Thames, Molesey, i Thames Ditton._NEWLINE_Tot seguit entra a Londres pel barri de Hampton i volta la ciutat fent meandres pels barris de: Surbiton, Kingston-upon-Thames, Teddington, Twickenham, Richmond, Syon House, Kew, Brentford, Chiswick, Barnes, Hammersmith, Fulham, Putney, Wandsworth, Battersea i Chelsea._NEWLINE_A la zona central de Londres, el riu passa per Pimlico i Vauxhall, i llavors forma un dels principals eixos de la vida a la ciutat, des del palau de Westminster fins a la Torre de Londres. El T\xc3\xa0mesi determina en aquest lloc la part medieval de la ciutat, amb Southwark en la riba oposada, que ja \xc3\xa9s part del comtat de Surrey._NEWLINE_Despr\xc3\xa9s el riu passa per: Bermondsey, Wapping, Shadwell, Limehouse, Rotherhithe, Millwall, Deptford, Greenwich, Cubitt Town, Blackwall, New Charlton i Silvertown. Llavors passa per la Barrera del T\xc3\xa0mesi, una construcci\xc3\xb3 per contenir les seves aig\xc3\xbces en cas de crescudes sobtades. M\xc3\xa9s avall de la barrera el riu segueix el seu curs per: Woolwich, Thamesmead, Dagenham, Erith, Purfleet, Dartford, West Thurrock, Northfleet, Tilbury, Gravesend i finalment forma un estuari a prop de Southend-on-Sea.\n_START_SECTION_\nIlles\n_START_PARAGRAPH_\nEl T\xc3\xa0mesi cont\xc3\xa9 m\xc3\xa9s de 80 illes que poden ser de mida gran, com les que hi ha a l\'estuari, per exemple l\'illa de Sheppey o Canvey \xe2\x80\x94en realitat una pen\xc3\xadnsula\xe2\x80\x94 o ser nom\xc3\xa9s illots amb vegetaci\xc3\xb3 i arbres com Rose Isle a Oxfordshire i Headpile Eyot a Berkshire. Algunes de les illes de mida gran, per exemple Formosa Island, a prop de Cookham o Andersey Island a Abingdon, es van originar de forma natural fent que el curs del riu es desvi\xc3\xa9s en dues seccions._NEWLINE_En la rodalia d\'Oxford el riu es divideix formant diversos rierols quan troba punts del terreny m\xc3\xa9s durs de solcar (Seacourt Stream, Castle Mill Stream, Bulstake Stream i altres) i crea algunes illes (Fiddler\'s Island, Osney i altres). Altres illes s\'han format artificialment (Desborough Island, Ham Island, Penton Hook Island) en afegir rescloses per crear els canals de navegaci\xc3\xb3. Chiswick Eyot \xc3\xa9s una coneguda illa que forma part del paisatge de les regates de Richmond, mentre que Glover\'s Island \xc3\xa9s la pe\xc3\xa7a central de la panor\xc3\xa0mica de la ciutat de Londres des del tur\xc3\xb3 de Richmond Hill._NEWLINE_Algunes de les illes han estat el lloc d\'esdeveniments hist\xc3\xb2rics com l\'illa de Runnymede (on es va fer la Carta Magna), Fry\'s Island a Reading, i Pharaoh\'s Island (regalada a l\'almirall Nelson) a prop de Shepperton. L\'illa de Platts Eyot al barri Hampton de Londres va ser on es van construir les barques motores torpedo (MTB)._NEWLINE_L\'abadia de Westminster i el palau de Westminster (tamb\xc3\xa9 conegut com "les cases del parament") van ser constru\xc3\xafts sobre una antiga illa, Thorney Island, que va acabar unida a la riba oest.\n_START_SECTION_\nG\xc3\xa8nesi\n_START_PARAGRAPH_\nEl riu T\xc3\xa0mesi va comen\xc3\xa7ar sent un discret rierol fa 58 milions d\'any, sorgit en el per\xc3\xadode Thaneti\xc3\xa0 de finals del Paleoc\xc3\xa8. Fins fa uns 500.000 anys el T\xc3\xa0mesi tenia un recorregut diferent: passava pel territori de l\'actual Oxfordshire, llavors girava cap al nord-est per Hertfordshire i East Anglia i desembocava a la mar del Nord per Ipswich._NEWLINE_Fa uns 45.000 anys la m\xc3\xa9s extrema glaciaci\xc3\xb3 del plistoc\xc3\xa8 va crear una llengua de gel que arribava fins a  Hornchurch, a l\'est de Londres. Aix\xc3\xb2 va causar la formaci\xc3\xb3 de llacs de gel que, quan es van desgla\xc3\xa7ar van fer canviar el curs del riu cap a la zona on ara est\xc3\xa0 Londres. Progressivament la llengua de gel va anar solcant un canal, el nou llit del riu i la depressi\xc3\xb3 de St Albans. La gran quantitat abocada d\'aquest desgla\xc3\xa7 va formar l\'estret de Calais.\n_START_SECTION_\nAprofitament\n_START_PARAGRAPH_\nEl T\xc3\xa0mesi ha estat aprofitat com a subministrament d\'aigua potable, mitj\xc3\xa0 de transport, font d\'energia, font d\'aliment, frontera natural i m\xc3\xa9s recentment com a lloc d\'esbarjo. _NEWLINE_Diverses investigacions demostren que des de la prehist\xc3\xb2ria van anar sorgint poblacions a la vora d\'aquest riu, ja que els humans hi trobaven aliments (\xc3\xa0necs, peixos) i aigua per les seves necessitats. Els romans van recon\xc3\xa8ixer la import\xc3\xa0ncia estrat\xc3\xa8gica de controlar aquest riu i van construir campaments a la seva vora, el m\xc3\xa9s gran a Dorchester i tamb\xc3\xa9 van fer algun pont, com el de Staines-upon-Thames. Els anglosaxons i els normands van construir castells a prop del riu, per controlar el seu pas. A comen\xc3\xa7aments del segle XIV el T\xc3\xa0mesi es feia servir a Londres com a abocador, fins i tot de forma abusiva, segons va fer notar el rei Eduard III. _NEWLINE_Hist\xc3\xb2ricament ha estat aprofitat com a mitj\xc3\xa0 de comunicaci\xc3\xb3, ja que era possible la navegaci\xc3\xb3. Aix\xc3\xb2 no sempre ha estat favorable per als anglesos, per exemple el 1667 la flota holandesa, en plena guerra entre Anglaterra i les Prov\xc3\xadncies Unides, el va fer servir per atacar i van penetrar fins a Gravesend. D\'altra banda va resultar \xc3\xbatil per al comer\xc3\xa7, pel T\xc3\xa0mesi es transportava tradicionalment fusta, llana i queviures. Al segle XVIII el transport de carb\xc3\xb3 pel riu va abaratir els costos i va fer possible que fos la font d\'energia emprada per a cuinar i com a calefacci\xc3\xb3, a m\xc3\xa9s de possibilitar la revoluci\xc3\xb3 industrial. L\'aigua en si tamb\xc3\xa9 era font d\'energia, ja que s\'aprofitava per moure el mecanisme dels molins. Amb el pas dels segles, per\xc3\xb2, algunes zones del riu estaven carregades de sediments i va ser necessari fer obres per millorar la navegabilitat. Actualment els vaixells grans el poden navegar des de l\'estuari fins a Lechlade, a Gloucestershire, i els vaixells de poca calada fins a Cricklade. A la part del riu que no est\xc3\xa0 afectada per les marees hi ha 44 rescloses que el divideixen en trams en els quals es pot controlar el nivell. Des d\'aquesta zona hi ha enlla\xc3\xa7 amb altres vies navegables: el Wey, el Kennet i el Canal d\'Oxford. Qualsevol embarcaci\xc3\xb3 necessita un perm\xc3\xads per transitar. La part del T\xc3\xa0mesi afectada per les marees enlla\xc3\xa7a amb: el riu Lea, el Regent\'s Canal i el Grand Union Canal a Brentford._NEWLINE_En l\'era victoriana es van fer l\xc3\xadnies de ferrocarril per tot el pa\xc3\xads que van alleugerir el tr\xc3\xa0nsit i la contaminaci\xc3\xb3 al T\xc3\xa0mesi. Per contra, es va comen\xc3\xa7ar a fer servir aquest espai per practicar el rem com a esport o nom\xc3\xa9s com a esbarjo. Al segle XX es va crear al llarg del riu un cam\xc3\xad per als amics del senderisme o del ciclisme, anomenat Thames Pathway. D\'entre les moltes competicions que s\'hi fan cal destacar la Henley Royal Regatta, a comen\xc3\xa7aments de juliol, i la Henley-on-Thames. Aquest riu es va fer servir en els jocs ol\xc3\xadmpics del 1908 (rem), del 1948 (rem i pirag\xc3\xbcisme) i al 2012._NEWLINE_El 2013 es va fer una estaci\xc3\xb3 hidr\xc3\xa0ulica per proveir d\'energia el\xc3\xa8ctrica el castell de Windsor._NEWLINE_El 20 d\'agost del 1989 un vaixell de vapor, anomenat Machioness, que feia un recorregut tur\xc3\xadstic es va enfonsar i van morir ofegades 51 persones, des de llavors en diversos punts del riu es van construir llocs de vigil\xc3\xa0ncia i salvament. Tamb\xc3\xa9 la policia de Londres t\xc3\xa9 vaixells que patrullen en riu.\n_START_SECTION_\nVida animal\n_START_PARAGRAPH_\nEl riu i els seus marges s\xc3\xb3n l\'h\xc3\xa0bitat de diversos ocells entre els quals est\xc3\xa0: el Corb mar\xc3\xad gros, la gavina vulgar, i el gavi\xc3\xa0 argentat de potes roses. \xc3\x89s habitual veure el cigne mut per les seves aig\xc3\xbces per\xc3\xb2 el cigne negre les visita m\xc3\xa9s de tant en tant. Hi ha una tradici\xc3\xb3 anual anomenada Swan Upping que consisteix a agafar cignes, marcar-los i deixar-los anar._NEWLINE_El T\xc3\xa0mesi cont\xc3\xa9 barreja d\'aigua dol\xc3\xa7a i d\'aigua salada i antigament estava habitat per molts peixos de diferents tipus, per\xc3\xb2 les activitats humanes han contaminat el riu i el nombre de peixos ha disminu\xc3\xaft. El salm\xc3\xb3, que pot estar en ambd\xc3\xb3s ambients, s\'ha reintrodu\xc3\xaft i s\'han afegit escales a les rescloses perqu\xc3\xa8 aquest peix pugui remuntar al lloc on ponen els ous._NEWLINE_El 5 d\'agost del 1993, es va pescar el salm\xc3\xb3 m\xc3\xa9s gros, a prop de la resclosa Boulters Lock, a Maidenhead: pesava 14,5 lliures (6,6 kg) i mesurava 22 polsades (56 cm). L\'anguila tamb\xc3\xa9 habita aquest riu. Altres peixos s\xc3\xb3n: la truita comuna, l\'squalius cephalus, el Leuciscus leuciscus, la madrilleta vera, el barbus barbus, la perca de riu, el llu\xc3\xa7 de riu, l\'alburn. Recentment tamb\xc3\xa9 s\'han trobat col\xc3\xb2nies de cavallets. _NEWLINE_El 20 de gener del 2006, es va veure una balena de 5 m de llarg, nedant riu amunt fins a Chelsea. Aix\xc3\xb2 va ser un fet estrany perqu\xc3\xa8 aquest animal generalment nom\xc3\xa9s es troba mar endins, en aig\xc3\xbces fondes. La balena va xocar amb un vaixell buit i les autoritats van provar d\'ajudar-la a tornar a la mar per\xc3\xb2 no ho van aconseguir i va morir .\n_START_SECTION_\nNivell de contaminaci\xc3\xb3\n_START_PARAGRAPH_\nEl problema de la contaminaci\xc3\xb3 no \xc3\xa9s nou: des de sempre s\'ha fet servir com a abocador de residus humans i amb la industrialitzaci\xc3\xb3 va empitjorar. Alguns historiadors han atribu\xc3\xaft la mort del pr\xc3\xadncep Albert (marit de la reina Vict\xc3\xb2ria) el 1861 a una epid\xc3\xa8mia de tifus que es va escampar per les aig\xc3\xbces contaminades del T\xc3\xa0mesi, que passa per Windsor Castle. _NEWLINE_El mercuri \xc3\xa9s un metall que en grans concentracions \xc3\xa9s t\xc3\xb2xic tant per la vida aqu\xc3\xa0tica com per la vida humana. Es va fer un estudi de les concentracions de mercuri en seixanta mostres de sediments en diferents punts d\'aquest riu, entre Brentford i l\'illa Grain. Els registres mostren primer un augment i despr\xc3\xa9s una davallada en els nivells de mercuri al llarg de la hist\xc3\xb2ria. Les concentracions d\'aquest metall disminueixen des de Londres cap a l\'estuari amb una variaci\xc3\xb3 de 0,01 a 12,07 mg/kg, que donen una mitjana de 2,10 mg/kg, xifra que \xc3\xa9s superior a la de qualsevol altre estuari del Regne Unit o d\'Europa. El punt m\xc3\xa9s contaminat coincideix amb la zona central de Londres, entre el pont de Vauxhall Bridge i Woolwich. En la majoria dels sediments estudiats hi ha menys mercuri en la part superior de la mostra i m\xc3\xa9s en la part mes fonda, aix\xc3\xb2 s\'atribueix a l\'efectivitat dels plans per reduir la contaminaci\xc3\xb3 aplicats en els darrers anys._NEWLINE_Tamb\xc3\xa9 s\'han estudiat els nivells de l\xc3\xadpids a l\'estuari, que han revelat altes concentracions de GDGT (Glycerol Dialkyl Glycerol Tetraethers) a l\'est de Londres. Aix\xc3\xb2 suggereix que la pol\xc2\xb7luci\xc3\xb3 de la ciutat afecta la distribuci\xc3\xb3 natural del carboni en els sediments del riu. Altres mesures geoqu\xc3\xadmiques de carboni, com ara els is\xc3\xb2tops estables (\xce\xb413C) han mostrat no estar afectades per la pol\xc2\xb7luci\xc3\xb3.'